Man by verkeerslig in sy motor doodgeskietFoto: ER24 ŉ Man in sy 40’s is Woensdagmiddag in sy motor doodgeskiet terwyl hy by ŉ verkeerslig in die weste van Johannesburg gewag het. Russel Meiring, woordvoerder van ER24, het gesê die voorval het by ŉ verkeerslig op die hoek van Fabriekstraat en CR Swart-weg in Strydom Park plaasgevind. “Paramedici van ER24 het omstreeks 13:55 op die toneel aangekom. ŉ Motor het in die middel van die pad gestaan en die pad was reeds deur die polisie afgesper.” Volgens Meiring is die liggaam van ŉ man in die motor gevind. “Paramedici het die man ondersoek en bevind dat hy verskeie kere geskiet is. Hy is op die toneel dood verklaar.” Kapt. Kay Makhubele, woordvoerder van die polisie, het gesê hulle ondersoek die omstandighede rakende die voorval. Volgens hom het die man by ŉ verkeerslig stilgehou waarna ŉ verdagte of verdagtes uit hul motor geklim en die man herhaaldelik geskiet het. Die motief vir die moord is nog nie duidelik nie en die polisie ondersoek ŉ saak van moord. Foto: Twitter via @visiontactical. Dit volg op ŉ soortgelyke voorval verlede week waar ŉ man op die M1-hoofweg in sy motor doodgeskiet is. Majeed Khan (53) is agt keer geskiet en op die toneel dood verklaar. Die voorval het verlede Woensdag omstreeks 17:30 naby die Glenhove-afrit gebeur. Die slagoffer was volgens mediaberigte by ŉ valutasindikaat betrokke. Die polisie wou egter nie bevestig of dit as sluipmoordaanval ondersoek word nie. In dieselfde tyd dat Khan in sy motor doodgeskiet is, is nóg ŉ motoris dood in sy bakkie langs die M2 aangetref nadat hy ook geskiet is. Makhubele wou nie bevestig of enige van die sake moontlik verband hou nie. Niemand is nog in hegtenis geneem in verband met verlede week se voorvalle nie.